## **To volontører til forskellige opgaver i Phnom Penh, Cambodja**

## *Stillingens ramme og formål:*

LM søger to volontører til at dele forskellige arbejdsopgaver i Phnom Penh.

1. I den kristne organisation ”Daughters of Cambodia” (DoC), som hjælper kvinder til at komme ud af et liv i prostitution, er der forskellige mulige arbejdsopgaver – arbejde i en vuggestue, hjælpe til i DoC’s kreative værksteder med fx syning eller smykkeproduktion, undervise klienterne i engelsk eller kundeservice mv. Formålet er. at kvinderne i tryghed kan få terapi og arbejdsoplæring, så de selv kan klare sig i samfundet fremover.
2. Mulighed for at undervise khmer-børn i engelsk i organisationen Flame eller knytte an ved det fodboldprojekt, som bliver støttet af LM Between.
3. Undervise missionærbørn i dansk og eventuelt tysk.

Du skal være indstillet på at dele dine oplevelser og erfaringer, når du kommer til Danmark igen.

## *Personprofil:*

**Uddannelse:** Du har afsluttet en ungdomsuddannelse eller anden faglig uddannelse.

**Erfaring:** Du har gode kundskaber i engelsk. Du har eventuelt pædagogisk erfaring fra børneinstitution eller med aktivering af børn.

**Personegenskaber:**

* + - Du er en moden og selvstændig person, som tager ansvar, når der er brug for det
    - Du ser det meningsfuldt at være sammen med mindreårige børn og aktivere dem
    - Du er god til at videregive dine kreative ideer til andre, og sætte noget i gang
    - Du kan planlægge din egen hverdag og det arbejde, der skal gøres
    - Du behersker engelsk og vil gerne undervise andre i sproget
    - Du er villig til at lære khmer i begrænset omfang
    - Du viser respekt for mennesker fra en anden kultur og er villig til at tilpasse dig
    - Du er omstillingsparat og har en høj tolerance for stress
    - Du er personligt kristen og kan identificere dig med LM’s profil

## *Arbejdsopgaver:*

Opgaverne deles med en anden volontør. Noget er I fælles om, andet gøres hver for sig. På DoC indgår du i et arbejdsteam med cambodjanske og andre internationale medarbejdere. Du kan få barske menneskeskæbner tæt på. Mens kvinderne får terapi og praktisk erhvervsoplæring, kan din opgave være at passe og lave pædagogiske aktiviteter med deres børn og vise dem kærlighed og omsorg, hjælpe med til i de kreative værksteder, undervise klienterne i engelsk eller kundeservice. Der kan også være undervisningsopgaver i engelsk i organisationen Flame.

De danske missionærbørn skal undervises i dansk, og hvis muligt også tysk, af mindst én af volontørerne.

Du skal være indstillet på at dele dine oplevelser og erfaringer, når du kommer til Danmark igen. Dette kan for eksempel være på en bibelcamping, i en teenklub eller LMU-forening, som du på forhånd har en relation til, eller som du inden afrejse danner en kontakt til. Undervejs i dit volontørophold kan teenklubben/LMU-foreningen bede for dig, og du kan sende små fortællinger hjem. Omfanget af mødeaftaler aftales med den enkelte volontør, og LM hjælper gerne med at tage kontakt til teenklubber, LMU-foreninger eller lignende.

## *Fritid:*

I vil indgå i et fællesskab med de udsendte LM-missionærer, hvor LM lægger op til en ugentlig samling med andagt, bibeltime eller anden form for socialt samvær.

Vi forventer, at I er aktivt med i fællesskabet og hjælper med at løse mindre opgaver til gavn for gruppen. Ved missionærkonferencer forventer vi, at I hjælper med børneprogram.

I Phnom Penh er der lokale kirker med khmer-gudstjeneste og internationale menigheder med prædiken på engelsk. Der er også god mulighed for kontakt til et kristent kollegium med universitetsstuderende eller andre volontører (norske). Man kan også finde steder at dyrke forskellige sportsaktiviteter.

LM forventer også at have to volontører i Siem Reap i det nordlige Cambodja. Det vil være muligt for volontørerne at holde kontakten og mødes med mellemrum.

## *Praktiske forhold:*

**At bo i Phnom Penh**

Phnom Penh er Cambodjas hovedstad, hvor der bor ca. 2½ mio. indbyggere. Byen er i stor vækst med meget byggeri. Trafikken er tæt og præget af et utal af store knallerter og af fine firehjulstrækkere. Man kan købe næsten alt i moderne butikker og i byens store indkøbscentre. Byen har et udvalg af caféer og restauranter. Befolkningen arbejder alle ugens dage. Men der er også store kontraster til slum og fattigdom.

I to volontørmakkere kommer til at bo i en lejet bolig sammen, men med hver sit værelse. Missionærerne bor tæt ved. Der er god internetforbindelse og dermed mulighed for at samtale via Skype/WhatsApp/Messenger.

Klimaet i Cambodja er varmt, ofte over 30 grader, og med høj luftfugtighed. Det er regntid fra maj til oktober, hvor der kommer kraftige regnskyl. Det er varmest i marts-april (35-40 grader).

Transporttiden på arbejde ved brug af moto/knallert er ca. 45 min. hver vej.

**Introduktion og sprogstudier**

Du ansættes på volontørvilkår. Se: <http://dlm.dk/lm-international/rejs-ud/vilkaar-volontor>

Den 28.-29.4.2023 holder LM et obligatorisk introkursus i Hillerød, hvor du får flere informationer om landet, arbejdet og praktiske forhold.

Du får ved ankomst til Cambodja en kort introduktion til landet og to ugers sprogskole i khmer, inden du begynder i arbejdet.

Covid-19 fylder stort set ikke noget i Cambodja, og næsten alle restriktioner er blevet ophævet.

**Afrejsetidspunkt og varighed**

Afrejse fra Danmark forventes starten af august 2023. Stillingen inkl. aktiviteter, forberedelse og undervisning regnes som fuldtids og varer frem til 30. juni 2024.

**Kontaktperson**

En af missionærerne i Phnom Penh vil være din kontaktperson, som du relaterer til i det daglige. Teamlederen for Cambodja har det overordnede ansvar.

## *Ansøgning:*

Hvis du søger stillingen, kan du evt. bruge den skabelon som findes på LM’s hjemmeside under "Ansættelsesprocedure for volontører”: <http://dlm.dk/om-os/job/ansaettelsesprocedure-volontor> Du bedes vedlægge relevante udtalelser eller eksamenspapirer samt oplyse om to referencepersoner, vi må kontakte. Du er velkommen til at søge stillingen sammen med en person, du kender.

Ansøgningsfrist: 31. januar 2023.

Ansøgningen sendes i en mail til [internationalejobs@dlm.dk](mailto:internationalejobs@dlm.dk) eller Luthersk Mission, Industrivænget 40, 3400 Hillerød.

Har du spørgsmål, er du også velkommen til at kontakte missionskonsulent Christian Lund Pedersen på [clp@dlm.dk](mailto:clp@dlm.dk) eller telefon 48 20 76 75.